Pa neem glo eie lewe ná skoknuusParamedici en reddingswerkers op die toneel. Foto: Verskaf Die liggaam van ŉ 50-jarige man is Woensdagoggend in die see noord van Umhlanga in KwaZulu-Natal gevind nadat hy Dinsdagaand verdwyn het. Paul Herbst, woordvoerder van IPSS Medical Rescue, het gesê die vermoede bestaan dat die man dieselfde aand sy eie lewe geneem het. “Die man het verdwyn nadat hy ŉ oproep van familielede uit Johannesburg gekry dat sy 22-jarige seun glo sy eie lewe geneem het,” het Herbst gesê. Die man is omstreeks 22:00 as vermis by die polisie aangemeld. Sy motor is later verlate naby Casuarina-strand in Westbrook, noord van Umhlanga, gevind. “Die soektog na die man is Woensdagoggend voortgesit deur personeel van IPSS, lewensredders van Durban, die polisie se soek-en-reddingseenheid en lede van die gemeenskap van Tongaat.” Herbst het gesê mense wat met hul honde op die strand in Westbrook gaan stap het, het iets wat na ŉ liggaam gelyk het sowat 100 meter die see in sien dryf en die owerhede ontbied. Die man se liggaam is deur lewensredders uit die water gehaal en na die strand gebring waar paramedici hom dood verklaar het. IPSS het sy innige meegevoel met die familie van die oorledene betuig.